**Шигырь бәйрәме**.

**Татар теле һәм әдәбияты укытучысы**

**Абдукаева Гөлия Габделхай кызының**

**әдәби кичә эшкәртмәсе.**

Бу бәйрәмне уку елының төрле вакытында үткәрергә мөмкин. Гадәттә, без аны сөекле шагыйребез Г.Тукай туган көн алдыннан оештырабыз. Иң элек барлык укучылар арасында иң яхшы шигырь язучыга конкурс игълан ителә. Конкурска килгән шигырьләрнең иң яхшылары сайлап алына. Алар кимендә 10 – 15 булса, бәйрәм күңелле үтәчәк. Бәйрәм алдыннан шигырьне матур, сәнгатьле сөйләүчеләргә Тукайның кайбер шигырьләрен , җырларын яттан өйрәнеп килергә кушыла. Ә “Су анасы”, “Шүрәле” кебек әсәрләрне сәхнәләштерергә дә була. Кайбер укучыларга Тукайга багышланган шигырьләр, бөек кешеләрнең канатлы сүзләрен дә өйрәнергә мөмкин.

Кичә уздырыла торган зал укучыларның төрле рәсемнәре белән бик матур итеп җиһазлана. Сәхнә уртасына Г. Тукай портреты элеп куела.

Бәйрәм башланыр алдыннан “Туган тел” җыры яңгырый. Сәхнәгә алып баручы чыга.

* Исәнмесез, кадерле дуслар, укытучылар, кунаклар! Бүген мәктәбебездә олы бәйрәм – сөекле шагыйребез Г. Тукай хөрмәтенә багышланган Шигырь бәйрәме.

Бер укучы чыгып Ш. Галиевнең “Туры Тукай” шигырен яттан сөйли.

**Ул ятим дә, ул мескен дә диеп**

**Сөйләнелгән элек- электән.**

**Күз алдына аны боек итеп**

**Китерергә күпләр күнеккән.**

**Әйтерсең лә Тукай бар гомерен**

**Арка туңып кына яшәгән.**

**Ләхәүләсен укытып Ишмиләрнең**

**Яшен булып шагыйрь яшьнәгән.**

**Әйткән сүзе – аткан угы һәрчак**

**Туры тигән, читкә китмәгән.**

**Зирәк халык аны юкка гына**

**“Туры Тукаебыз” димәгән!**

**Мескен халык, мескен хаклык булмый,**

**Мескен шагыйрь була дисеңме**

**Батыр дигән сүзгә рәттән куйыйк**

**Тукай дигән горур исемне.**

**Якты йолдыз булып атылган ул**

**Зәгыйфь чәчәк булып сулмаган.**

**Туры Тукай, моңлы Тукай булган,**

**Бөек булган, боек булмаган.**

**Алып баручы**. Мәктәбебездә яшь иҗатчылар конкурсы үткәрелгән иде. Хәзер шунда актив катнашкан укучыларны сүхнәгә чакырабыз.

Шигырь иҗат итүче укучылар берәм –берәм үзләренең шигырьләрен сөйлиләр. Алар арасына Тукай шигырьләре, җырлары, сәхнәләштерелгән әзекләр дә кертергә мөмкин. Кичә ахырында бер укучы Р.Миңнуллинның “Әллүки” шигырен сөйли.

Шигырь сөйләгәндә “Әллүки” көе яңгырый. Шигырь бәйрәме “Туган тел” җыры белән тәмамлана.